ชื่อเรื่อง : ความรู้ ทัศนคติและความพึงพอใจของผู้มารับบริการงานแพทย์แผนไทย โรงพยาบาลธวัชบุรี อำเภอธวัชบุรี จังหวัดร้อยเอ็ด พ.ศ. 2557

ผู้วิจัย : นายอภิชาติ ดวงนิล

**บทคัดย่อ**

การวิจัยเชิงพรรณนาครั้งนี้ มีวัตถุประสงค์เพื่อศึกษาความรู้ ทัศนคติและความพึงพอใจของผู้มารับบริการงานแพทย์แผนไทย กลุ่มตัวอย่างได้แก่ ผู้มารับบริการงานแพทย์แผนไทย โรงพยาบาลธวัชบุรี จังหวัดร้อยเอ็ด โดยเลือกแบบเจาะจง จำนวน 30 คน เครื่องมือที่ใช้ในการวิจัย คือ แบบสอบถาม ซึ่งประกอบด้วยข้อมูล 4 ส่วน ได้แก่ ข้อมูลทั่วไป ความรู้เกี่ยวกับแพทย์แผนไทย ทัศนคติเกี่ยวกับแพทย์แผนไทยและความพึงพอใจต่อการมารับบริการงานแพทย์แผนไทย ซึ่งผ่านการตรวจสอบความตรงโดยผู้เชี่ยวชาญ และทดสอบความเชื่อมั่นด้วยวิธีอัลฟาของครอนบาค เก็บรวบรวมข้อมูลโดยการสัมภาษณ์กลุ่มตัวอย่างระหว่างวันที่ 1 มิถุนายน 2557 - 30 มิถุนายน 2557 วิเคราะห์ข้อมูลด้วย สถิติพรรณนา ได้แก่ จำนวน ร้อยละ ค่าเฉลี่ยและส่วนเบี่ยงเบนมาตรฐาน

ผลการวิจัยพบว่าผู้มารับบริการแพทย์แผนไทย มีความรู้เรื่องแพทย์แผนไทยอยู่ในระดับสูงและระดับปานกลาง ร้อยละ 50.00 และร้อยละ 30.00 ตามลำดับ, มีทัศนคติเกี่ยวกับแพทย์แผนไทยอยู่ในระดับสูงและระดับปานกลาง ร้อยละ 60.00 และร้อยละ 40.00 ตามลำดับ, และในภาพรวมของความพึงพอใจต่อการมารับ บริการงานแพทย์แผนไทย อยู่ในระดับมาก ( = 2.76)

จากผลการวิจัยดังกล่าวแสดงให้เห็นว่า ควรมีการส่งเสริมให้ผู้ป่วยเพศชาย มารับบริการงานแพทย์แผนไทยเพิ่มมากขึ้น กลุ่มตัวอย่างมีความรู้เรื่องการมารับบริการด้านการนวดเป็นส่วนใหญ่ ยังขาดการใช้บริการที่ครอบคลุมทุกๆด้าน ควรจะเสนอแนะให้เจ้าหน้าที่มีการส่งเสริมให้ผู้ป่วยใช้บริการด้านอื่นๆด้วย และเจ้าหน้าที่ควรให้คำแนะนำและแสดงวิธีการประคบสมุนไพร การต้มยาสมุนไพรที่ปลอดภัย เพื่อความเข้าใจและมีทัศนคติที่ดีหรือถูกต้อง รวมถึงการติดประกาศหรือแจ้งข้อมูลเกี่ยวกับการให้บริการ ทางการแพทย์แผนไทยให้ผู้ป่วยทราบและรับรู้อย่างทั่วถึง ควรมีการรับฟังความคิดเห็นและข้อเสนอแนะจากผู้รับบริการ นำข้อเสนอแนะนั้นมาปรับปรุงแก้ไขและพัฒนาโรงพยาบาลหรือหน่อยงานที่เกี่ยวข้อง ควรให้การเผยแพร่เอกสาร สื่อสิ่งพิมพ์ความรู้ด้านการแพทย์แผนไทย ให้แก่ผู้ป่วยและประชาชนทั่วไป